Lehdet: Siilinjärven kunta sensuroi rinnat taiteilijan maalauksista: "Aluksi se v**u**i"

Sampo Kemppaisen näyttelyn naisia kuvaamia teoksia on peitetty Artsin seinällä. Uutis-Jousi

Jerri Koskinen

Kuvataiteilija Sampo Kemppainen ei pitänyt siitä, että Siilinjärven kunnan perustama työryhmä päätti maanantaina sensuroida rinnat pois näkyvistä hänen töistään, jotka ovat esillä näyttelyssä pääkirjaston taidetilassa Artsissa.

– Aluksi se kyllä vitutti suoraan sanottuna. Olen kuitenkin kuvataiteilija. Otin kyllä tietoisen riskin, Kemppainen sanoo torstain Iltalehden haastattelussa.

Episodi alkoi, kun Uutis-Jousi teki näyttelystä jutun.

– Sen jälkeen näyttelystä vastaava soitti, että tämä ei nyt ollut sitä, mitä sovittiin. Tässä näkyy nyt niitä tissejä ja täällä käy lapsiakin, Kemppainen sanoo Iltalehdelle.

Nyt vesiväreillä tehdyissä rinnoissa on teipit päällä. Kemppaisen mukaan näyttelyn ohjesäännöissä ei kielletty alastomuutta, vaan esimerkiksi rasismi ja ihmisarvon loukkaaminen.

Kemppainen ihmettelee Iltalehden haastattelussa sitä, että kunnan julkisissa tiloissa on nytkin Emil Halosen veistoksia, joissa rinnat ovat näkyvillä.

Sensuurista kertoi ensimmäisenä Uutis-Jousi.